ສະຫາຍເລຂາທິການໃຫຍ່ ຫງວຽນຝູຈ້ອງ ກ່າວສູນທອນພົດ ໃນງານສະເຫຼີມສະຫຼອງ ການປະຕິວັດເດືອນຕຸລາລັດເຊຍ
ວກ.ອອນໄລ - ຕອນເຊົ້າວັນທີ 5 ພະຈິກ 2017, ຢູ່ທີ່ນະຄອນຫຼວງຮ່າໂນ້ຍ, ຄະນະບໍລິຫານງານສູນກາງພັກ, ສະພາແຫ່ງຊາດ, ປະທານປະເທດ, ລັດຖະບານ, ຄະນະກຳມະການສູນກາງແນວໂຮມປະເທດຊາດຫວຽດນາມ ແລະ ນະຄອນຮ່າໂນ້ຍ ໄດ້ຈັດຕັ້ງງານສະເຫຼີມສະຫຼອງການປະຕິວັດເດືອນຕຸລາລັດເຊຍ ຄົບຮອບ 100 ປີຢ່າງສົມກຽດ. ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ມາຮ່ວມແລະກ່າວສູນທອນພົດໃນງານສະເຫຼີມສະຫຼອງ. ວກ.ອອນໄລ ຂໍເປັນກຽດແນະນຳນສຸນທອນພົດດັ່ງກ່າວ.
“ຮຽນບັນດາທ່ານຜູ້ແທນແລະແຂກທີ່ມີກຽດ,
ຮຽນບັນດາສະຫາຍແລະເພື່ອນທັງຫຼາຍ,
ມື້ນີ້, ພວກເຮົາພົບກັນຢູ່ທີ່ນີ້ - ຢູ່ກາງນະຄອນຫຼວງຮ່າໂນ້ຍທີ່ມີປະຫວັດສາດພັນປີແຫ່ງອາລະຍະທຳແລະພິລະອາດຫານ, ເພື່ອພ້ອມກັນກັບທົ່ວພັກ, ທົ່ວປວງຊົນ, ທົ່ວກອງທັບ ສະເຫຼີມສະຫຼອງເຫດການຍິ່ງໃຫຍ່ທີ່ມີຄວາມໝາຍປະຫວັດສາດແລະຍຸກສະໄໝ - ນັ້ນຄືໄຊຊະນະຂອງການປະຕິວັດເດືອນຕຸລາລັດເຊຍ ປີ 1917.
ດັ່ງທີ່ພວກເຮົາທຸກຄົນຮູ້, ກ່ອນໜ້ານີ້ຮ້ອຍປີ, ຕາມສຽງປືນສັນຍານຈາກກ່ຳປັນຮົບຮຸ່ງອະລຸນ, ການບຸກໂຈມຕີພະລາຊະວັງລະດູໜາວ ຢູ່ນະຄອນ ເປໂຕຣກຼາດ ໄດ້ເລີ່ມຕົ້ນ ແລະ ການປະຕິວັດສັງຄົມນິຍົມທີ່ຍິ່ງໃຫຍ່ ພາຍໃຕ້ການນຳພາຂອງພັກກອມມູນິດ ໂບນເຊວິກລັດເຊຍ ນຳໜ້າໂດຍ ວ.ອີ.ເລນິນ ໄດ້ຮັບໄຊຊະນະຢູ່ນະຄອນ ເປໂຕຣກຼາດ ແລະແຜ່ລາມຢ່າງໄວໃນທົ່ວປະເທດລັດເຊຍ.
ການປະຕິວັດເດືອນຕຸລາລັດເຊຍ ໄດ້ "ເຮັດໃຫ້ໂລກສັ່ນສະເທືອນ", ທັບມ້າງປ່ຽງໃຫຍ່ໃນລະບົບຈັກກະພັດ ທຶນນິຍົມ, ເປີດສັກກະຫຼາດໃໝ່ໃນປະຫວັດສາດຂອງມະນຸດ. ດ້ວຍໄຊຊະນະຂອງການປະຕິວັດເດືອນຕຸລາ, ການຄາດເດົາລ່ວງໜ້າຂອງບັນດາຜູ້ກໍ່ຕັ້ງລັດທິສັງຄົມນິຍົມວິທະຍາສາດ ໄດ້ກາຍເປັນຄວາມຈິງໃນພື້ນທີ່ໜຶ່ງສ່ວນກົກຂອງໜ່ວຍໂລກ. ເປັນຄັ້ງທຳອີດໃນປະຫວັດສາດ ຊຶ່ງຜູ້ອອກແຮງງານໄດ້ລຸກຮື້ຂຶ້ນຍາດເອົາອຳນາດການປົກຄອງມາມືຂອງຕົນ ເພື່ອກໍ່ສ້າງສັງຄົມໃໝ່ທັງໝົດ. ລັດແບບໃໝ່ໃນຮູບແບບຂອງໂຊວຽດ ໄດ້ຮັບການສ້າງຕັ້ງຂຶ້ນ ແລະ ວ.ອີ.ເລນິນ ໄດ້ຕີລາຄາວ່າເປັນ “ລະບອບປະຊາທີປະໄຕໃນລະດັບສູງທີ່ສຸດ ສຳລັບກຳມະກອນແລະຊາວນາ,... ລະບອບປະຊາທິປະໄຕແບບໃໝ່”(1).
ໄຊຊະນະຂອງການປະຕິວັດເດືອນຕຸລາ ແລະ ການກຳເນີດເກີດຂຶ້ນຂອງລັດໂຊວຽດ ໂດຍ ວ.ອີ.ເລນິນ ກໍ່ຕັ້ງ ໄດ້ເຮັດໃຫ້ຊາຕາກຳຂອງຊາດລັດເຊຍມີການປ່ຽນແປງໂດຍພື້ນຖານ, ນຳເອົາປະເທດລັດເຊຍຈາກປະເທດສັກດິນາ ທຶນນິຍົມທີ່ຫຼ້າຫຼັງ ທຸກຍາກ ກາຍເປັນປະເທດມະຫາອຳນາດທາງເສດຖະກິດ ການເມືອງ ການທະຫານ ວິທະຍາສາດເຕັກນິກ ວັດທະນາທຳ ການສຶກສາ... ແຖວໜ້າຂອງໂລກ; ນຳເອົາມະຫາຊົນກຳມະກອນ-ຊາວນາ ຈາກການເປັນຂ້າທາດ ກາຍເປັນເຈົ້າຂອງປະເທດ, ເປັນເຈົ້າສັງຄົມ; ຖານະບົດບາດ ທີ່ຕັ້ງຂອງປະເທດລັດເຊຍໃນເວທີໂລກໄດ້ຮັບການຍົກສູງຂຶ້ນຢ່າງບໍ່ຢຸດຢັ້ງ.
ໄຊຊະນະຂອງການປະຕິວັດເດືອນຕຸລາລັດເຊຍ ໄດ້ຊ່ວຍແຮງໃຫ້ຂະບວນການກອມມູນິດ ແລະ ກຳມະກອນສາກົນ. ຫຼາຍພັກກອມມູນິດແລະກຳມະກອນ ໄດ້ຮັບການສ້າງຕັ້ງຂຶ້ນຢູ່ບັນດາປະເທດ, ສ້າງເປັນຂະບວນການສາກົນທີ່ກວ້າງຂວາງໃນທົ່ວຫ້າທະວີບ ຊຶ່ງນຳໜ້າໃນການຕໍ່ສູ້ຂອງມະນຸດຊາດ ເພື່ອອຸດົມຄະຕິທີ່ສູງສົ່ງ ນັ້ນຄືເອກະລາດແຫ່ງຊາດ, ປະຊາທິປະໄຕແລະສັງຄົມນິຍົມ. ກະແສຟອງປະຕິວັດກຳມາຊີບໜຶ່ງໄດ້ເກີດຂຶ້ນຢ່າງແຂງແຮງຢູ່ທະວີບເອີຣົບ, ສ້າງເປັນກະແສສູງແຫ່ງການຕໍ່ສູ້ຂອງຊົນຊັ້ນກຳມະກອນແລະປະຊາຊົນຜູ້ອອກແຮງງານ, ເຮັດໃຫ້ການປົກຄອງຂອງຊົນຊັ້ນນາຍທຶນຜູກຂາດໃນຫຼາຍປະເທດ ຕ້ອງສັ່ນສະເທືອນ. ລະບົບສັງຄົມນິຍົມໄດ້ປາກົດຕົວຂຶ້ນ ແລະ ຖືບົດບາດໃຫຍ່ຫຼວງໃນຂະບວນການພັດທະນາຂອງໂລກປະຈຸບັນ.
ການປະຕິວັດເດືອນຕຸລາລັດເຊຍ ໄດ້ສົ່ງຜົນກະທົບຢ່າງແຂງແຮງ ເຖິງຊີວິດການເມືອງ-ສັງຄົມຂອງຫຼາຍປະເທດ; ໄດ້ປຸກຕື່ນ, ລະດົມກຳລັງໃຈ ບັນດາປະເທດຫົວເມືອງຂຶ້ນທີ່ຖືກກົດຂີ່ແລະບັນດາປະເທດທີ່ຂຶ້ນກັບ ໃຫ້ລຸກຂຶ້ນຕໍ່ສູ້ເພື່ອເອກະລາດອິດສະຫຼະພາບ, ນຳເອົາຄວາມເຊື່ອແລະຄວາມຫວັງກ່ຽວກັບຄວາມສາມາດປົດປ່ອຍຕົນເອງ ມາໃຫ້ບັນດາຊາດທີ່ຖືກກົດຂີ່. ຊົນຊັ້ນກຳມະກອນແລະປະຊາຊົນຜູ້ອອກແຮງງານຢູ່ຫຼາຍປະເທດຫົວເມືອງຂຶ້ນໃນອາຊີ, ອາຟຣິກກາ, ອາເມຣິກາລາຕີນ ໄດ້ລຸກຮື້ຂຶ້ນຕໍ່ສູ້ຍາດເອົາເອກະລາດແຫ່ງຊາດ; ຫຼາຍຮ້ອຍລ້ານຄົນໄດ້ຮັບການປົດປ່ອຍອອກຈາກໂສ້ຄາແຫ່ງການເປັນຂ້າທາດ, ສ້າງເປັນຂະບວນການປົດປ່ອຍຊາດທີ່ແຂງແຮງໃນທົ່ວໂລກ.
ໄຊຊະນະຂອງການປະຕິວັດເດືອນຕຸລາ, ບັນດາຜົນສຳເລັດຂອງລະບອບ ໂຊວຽດ ແລະ ໄຊຊະນະຂອງສະຫະພາບໂຊວຽດໃນສົງຄາມໂລກຄັ້ງທີສອງ ກໍ່ໄດ້ປຸກຕື່ນແລະລະດົມກຳລັງໃຈຂະບວນການຕໍ່ສູ້ ເພື່ອຊີວິດປະຊາຊົນ ປະຊາທິປະໄຕ ແລະ ຄວາມກ້າວໜ້າທາງສັງຄົມ ຢູ່ໃນກະໂຕບັນດາປະເທດທຶນນິຍົມທີ່ຈະເລີນ, ບັງຄັບໃຫ້ລັດທິທຶນນິຍົມ ລັດທິຈັກກະພັດ ຕ້ອງມີການດັດປ່ຽນເພື່ອຄ່ອງຕົວແລະຄົງຕົວຢູ່ຕໍ່ໄປ.
ຖືກຕ້ອງຄືຄຳຢືນຢັນຂອງ ວ.ອີ.ເລນິນ: “ການປະຕິວັດເດືອນຕຸລາຂອງພວກເຮົາໄດ້ເປີດສັກກະຫຼາດໃໝ່ໃນປະຫວັດສາດໂລກ”(2). ປະທານ ໂຮ່ຈີມິນໄດ້ຕີລາຄາວ່າ: “ຄືດວງອາທິດກຳລັງສ່ອງແສງສະຫວ່າງ, ການປະຕິວັດເດືອນຕຸລາສ່ອງແສງສະຫວ່າງທົ່ວທຸກຫ້າທະວີບ, ປຸກລຸກຜູ້ຖືກກົດຂີ່ ຂູດຮີດເປັນລ້ານ ລ້ານຄົນໃນທົ່ວໂລກ. ໃນປະຫວັດສາດຂອງມະນຸດ ບໍ່ເຄີຍມີການປະຕິວັດໃດທີ່ມີຄວາມໝາຍໃຫຍ່ຫຼວງແລະເລິກເຊິ່ງຄືແນວນັ້ນ”(3).
ດ້ວຍຄວາມໝາຍໃຫຍ່ຫຼວງແລະເລິກເຊິ່ງຄືແນວນັ້ນ, ໄຊຊະນະຂອງການປະຕິວັດເດືອນຕຸລາລັດເຊຍ ໄດ້ປະດິດສ້າງສັກກະຫຼາດໃໝ່ຂອງປະເທດລັດເຊຍ, ພ້ອມກັນນັ້ນກໍ່ເປີດຍຸກສະໄໝໃໝ່ໃນປະຫວັດສາດຂອງມະນຸດ. ມັນໄດ້ຜ່ານຂ້າມເທສະແລະກາລະ, ກາຍເປັນສັນຍາຫຼັກທີ່ຍິ່ງໃຫຍ່ຂອງຍຸກສະໄໝ. ປະຊາຊົນຫວຽດນາມພ້ອມກັບມະນຸດຊາດທີ່ກ້າວໜ້າ ຈະຈົດຈຳໄວ້ໃນໃຈຢູ່ສະເໝີກ່ຽວກັບບຸນຄຸນຂອງຜູ້ນຳ ວ.ອີ.ເລນິນ ທີ່ຍິ່ງໃຫຍ່, ຂອງຊາວໂບນເຊວິກແລະປະຊາຊົນບັນດາເຜົ່າ ໃນສະຫະພາບໂຊວຽດ ທີ່ໄດ້ສູ້ຊົນ, ເສຍສະຫຼະໃນການສ້າງເຫດການປະຫວັດສາດຍິ່ງໃຫຍ່ທີ່ໜຶ່ງບໍ່ມີສອງນີ້!
ຮຽນບັນດາສະຫາຍແລະເພື່ອນທັງຫຼາຍ,
ໃນເຈັດສິບປີແຫ່ງການຄົງຕົວແລະຂະຫຍາຍຕົວ, ສະຫະພາບໂຊວຽດໄດ້ຮັບຜົນສຳເລັດຍອດຍ້ຽມຫຼາຍຢ່າງ ໃນພາລະກິດປົກປັກຮັກສາຜົນງານຂອງການປະຕິວັດເດືອນຕຸລາ ກໍ່ຄືໃນການກໍ່ສ້າງ, ພັດທະນາເສດຖະກິດ-ສັງຄົມ, ແລະໄດ້ປະກອບສ່ວນຢ່າງຫຼວງຫຼາຍຕໍ່ພາລະກິດສັນຕິພາບ, ເອກະລາດແຫ່ງຊາດ, ປະຊາທິປະໂຕ ແລະ ຄວາມກ້າວໜ້າທາງສັງຄົມຂອງມະນຸດຊາດ. ໂດຍເປັນເຈົ້າຂອງໃໝ່ຂອງປະເທດຊາດ, ບັນດາກຳມະກອນ ຊາວນາ ແລະ ປັນຍາຊົນໃນສະຫະພາບໂຊວຽດ ໄດ້ມີຄວາມຕັດສິນໃຈທີ່ສູງສົ່ງ ແລະ ຄວາມມານະພະຍາຍາມພິເສດ ໃນການດັດສ້າງຫັນປ່ຽນປະເທດຂອງຕົນ ຊຶ່ງຈາກປະເທດທີ່ຫຼ້າຫຼັງກວ່າປະເທດທຶນນິຍົດທີ່ຈະເລີນພັດທະນາອື່ນ ກາຍເປັນອານາຈັກອຸດສາຫະກຳທີ່ຍິ່ງໃຫຍ່, ນຳໜ້າໂລກໃນຫຼາຍຂົງເຂດ. ຕົວຢ່າງເຊັ່ນ: ສະຫະພາບໂຊວຽດໄດ້ບັນລຸຈຸດສູງສຸດຂອງວິທະຍາສາດ-ເຕັກໂນໂລຊີ, ພິເສດແມ່ນໄດ້ເປີດສັງກາດມະນຸດເອົາຊະນະຈັກກະວານ. ການສຶກສາໂຊວຽດໄດ້ຖືກຈັດອັນດັບໃນຊັ້ນນຳຂອງໂລກ. ບັນດາຂົງເຂດສິລະປະ, ວັດທະນະທຳ… ໄດ້ຂະຫຍາຍຕົວຢ່າງໄວ ເປັນເອກະລັກ ອຸດົມສົມບູນທີ່ສຸດ, ໄດ້ຮັບຄວາມເຄົາລົບ ຍ້ອງຍໍສັນລະເສີນຂອງທົ່ວທັງໂລກ. ຊີວິດການເປັນຢູ່ດ້ານວັດຖຸແລະຈິດໃຈຂອງປະຊາຊົນທຸກຊັ້ນວັນນະໄດ້ຮັບການເບິ່ງແຍງດູແລ, ປະຊາຊົນທຸກຄົນໄດ້ຊົມໃຊ້ສະວັດດີການສັງຄົມຄຸນນະພາບສູງ, ໄດ້ມີຊີວິດຢູ່ໃນສະພາບແວດລ້ອມສັນຕິ, ສະຫງົບສຸກ ໃນຄວາມຮັກ ຄວາມຊອບທຳແລະຄວາມເຄົາລົບຊຶ່ງກັນແລະກັນ. ໃນສະພາບຕ້ອງປະເຊີນໜ້າຢ່າງເປັນປະຈຳກັບກົນອຸບາຍທີ່ເລິກແລບແນບນຽນ, ການທຳລາຍມ້າງເພຂອງບັນດາອິດທິກຳລັງຈັກກະພັດ ປະຕິການ, ລັດໂຊວຽດຍາມໃດກໍ່ຕ້ອງເອົາໃຈໃສ່ເປັນພິເສດເຖິງໜ້າທີ່ເພີ່ມທະວີການປ້ອງກັນປະເທດ - ປ້ອງກັນຄວາມສະຫງົບ, ຕີເອົາຊະນະສັດຕູຢູ່ໃນປະເທດແລະຕ່າງປະເທດ, ຮັກສາໝາກຜົນຂອງການປະຕິວັດແລະອະທິປະໄຕຂອງຊາດໄວ້ຢ່າງໝັ້ນຄົງ ແລະ ແຕ່ຊຸມປີທີ 50 ຂອງສະຕະວັດກ່ອນ ສະຫະພາບໂຊວຽດໄດ້ບັນລຸຄວາມສົມດຸນທາງດ້ານອາວຸດທັນສະໄໝ, ເປັນການຮັບປະກັນທີ່ສຳຄັນສຳລັບສັນຕິພາບໂລກ.
ປະຊາຊົນໂລກບໍ່ເຄີຍລືມການເສຍສະຫຼະທີ່ຍິ່ງໃຫຍ່ ແລະ ໄຊຊະນະອັນຮຸ່ງເຮືອງພິລະອາດຫານຂອງປະຊາຊົນ ແລະ ກອງທັບແດງສະຫະພາບໂຊວຽດ ໃນສົງຄາມໂລກຄັ້ງທີສອງ, ຊ່ວຍມະນຸດຊາດພົ້ນອອກຈາກໄພພິບັດຟາດຊິດ, ສ້າງເງື່ອນໄຂອັນສະດວກດີໃຫ້ຫຼາຍປະເທດກ້າວຂຶ້ນສູ່ເສັ້ນທາງກໍ່ສ້າງສັງຄົມນິຍົມ ແລະ ຫຼາຍປະເທດຍາດເອົາເອກະລາດ ອະທິປະໄຕຄືນມາ ຈາກລັດທິຈັກກະພັດ ທຶນນິຍົມ.
ສະເຫຼີມສະຫຼອງການປະຕິວັດເດືອນຕຸລາລັດເຊຍ ແລະ ທົບທວນບັນດາຜົນສຳເລັດອັນໃຫຍ່ຫຼວງຂອງປະຊາຊົນສະຫະພາບໂຊວຽດ ພາຍໃຕ້ການນຳພາຂອງພັກກອມມູນິດສະຫະພາບໂຊວຽດ, ພວກເຮົາບໍ່ອາດຈະບໍ່ເວົ້າເຖິງການສະໜັບສະໜູນຢ່າງແຂງແຮງ, ການຊ່ວຍເຫຼືອອັນໃຫຍ່ຫຼວງ ເຕັມໄປດ້ວຍຈິດໃຈສາກົນທີ່ຜ່ອງໃສ ຂອງລັດສັງຄົມນິຍົມທຳອິດ ທີ່ມີຕໍ່ບັນດາປະເທດສັງຄົມນິຍົມ, ຂະບວນການປົດປ່ອຍຊາດ ແລະ ການຕໍ່ສູ້ຂອງປະຊາຊົນໂລກເພື່ອສັນຕິພາບແລະຄວາມກ້າວໜ້າທາງສັງຄົມ.
ນັ້ນແມ່ນຄວາມຈິງປະຫວັດສາດທີ່ບໍ່ມີຜູ້ໃດສາມາດປະຕິເສດໄດ້!
ໃນຕະຫຼອດເວລາແຫ່ງການດຳລົງຄົງຕົວຂອງລັດໂຊວຽດ - ບຸດຂອງການປະຕິວັດເດືອນຕຸລາ,ແລະ ໂດຍສະເພາະແມ່ນ ພາຍຫຼັງທີ່ສະຫະພາບໂຊວຽດຖືກຍຸບເລີກ, ບັນດາອິດທິກຳລັງສັດຕູ ແລະ ບັນດາອິດທິກຳລັງສວຍໂອກາດທຸດສີສັນ ໄດ້ໃຊ້ກົນອຸບາຍແລະວິທີການຮ້ອຍແປດພັນປະການ ເພື່ອປະຕິເສດຄວາມໝາຍຂອງການປະຕິວັດເດືອນຕຸລາ ແລະ ບັນດາຜົນສຳເລັດອັນໃຫຍ່ຫຼວງຂອງລະບອບໂຊວຽດ. ແຕ່, ຄວາມຈິງຍັງຄົງເປັນຄວາມຈິງຢູ່. ເຖິງວ່າດິນຈະໄຫວດາວຈະປ່ຽນກໍ່ຕາມ, ແຕ່ ຈິດໃຈຂອງການປະຕິວັດເດືອນຕຸລາ ແລະ ບັນດາຜົນສຳເລັດປະຫວັດສາດ ກໍ່ຄືຄຸນງາມຄວາມດີ ການອຸທິດອັນໃຫຍ່ຫຼວງຂອງປະຊາຊົນບັນດາເຜົ່າໃນສະຫະພາບໂຊວຽດ ໃຫ້ແກ່ມະນຸດຊາດນັ້ນ ຈະບໍ່ຈາງຫາຍຈັກເທື່ອ, ມັນໄດ້ຈາລຶກໄວ້ຕະຫຼອດໄປໃນຈິດສຳນຶກຂອງຜູ້ທີ່ມີສິນທຳທຸກຄົນໃນໂລກ!
ຮຽນບັນດາສະຫາຍແລະເພື່ອນທັງຫຼາຍ,
ໂດຍສະເພາະຫວຽດນາມ, ພວກເຮົາມີຫຼັກຖານຢ່າງພຽງພໍເພື່ອຢືນຢັນວ່າ, ໄຊຊະນະທຸກຢ່າງຂອງການປະຕິວັດຫວຽດນາມລ້ວນແຕ່ຕິດແໜ້ນກັບຜົນກະທົບຂອງການປະຕິວັດເດືອນຕຸລາລັດເຊຍ ກໍ່ຄືການສະໜັບສະໜູນ ຊ່ວຍເຫຼືອຢ່າງສຸດອົກສຸດໃຈ ຂອງປະຊາຊົນສະຫະພາບໂຊວຽດ. ທ່ານປະທານໂຮ່ຈີມິນທີ່ເຄົາລົບຮັກຂອງພວກເຮົາ ແມ່ນຄົນຫວຽດນາມທຳອິດທີ່ໄດ້ເຂົ້າເຖິງ, ຮັບເອົາ ແລະ ໝູນໃຊ້ປະດິດສ້າງ ແນວຄິດຂອງການປະຕິວັດເດືອນຕຸລາ ເຂົ້າໃນພາລະກິດການປະຕິວັດຂອງປະເທດເຮົາ ຢ່າງສຳເລັດຜົນທີ່ສຸດ. ພາຍຫຼັງໄຊຊະນະຂອງການປະຕິວັດເດືອນຕຸລາ, ເພິ່ນໄດ້ຢືນຢູ່ຄຽງຂ້າງກັບສະມາຊິກພັກສັງຄົມຝຣັ່ງ, ສະໜັບສະໜູນສາກົນກອມມູນິດທີສາມ ໂດຍ ວ.ອີ.ເລນິນ ກໍ່ຕັ້ງ. ປີ 1920, ເມື່ອອ່ານບົດ “»È¾¤-À®œº¤ªí-Àꈺ-êó-·¤ -®ñ©¾-®ö©-²òò©¡È¼¸¡ñ®-®ñ¹¾-§ö-§¾© -Áì½ ®ñ¹¾-¹ö¸-À´õº¤-¢›" ຂອງ ວ.ອີ.ເລນິນ, ເພິ່ນຮູ້ສຶກຕື່ນເຕັ້ນ, ດີໃຈ, ເຂົ້າໃຈແຈ້ງ, ເຊື່ອຖືທີ່ສຸດ,... ດີໃຈເຖິງຂັ້ນນ້ຳຕາໄຫຼ, ເພິ່ນນັ່ງຢູ່ຄົນດຽວໃນຫ້ອງແລະເວົ້າສຽງດັງເໝືອນດັ່ງເວົ້າຕໍ່ໜ້າມະຫາຊົນທີ່ໜາແໜ້ນ: “ພີ່ນ້ອງຮ່ວມຊາດທີ່ກຳລັງທົນທຸກທໍລະມານເອີຍ! ນີ້ເປັນສິ່ງຈຳເປັນຕ້ອງການສຳລັບພວກເຮົາ, ນີ້ເປັນເສັ້ນທາງປົດປ່ອຍພວກເຮົາ”(4). ຫຼັງຈາກນັ້ນ, ເພິ່ນໄດ້ຜ່ານຜ່າຄວາມທຸກຍາກລຳບາດທັງໝົດ ເພື່ອໄປຮອດປະເທດໂຊວຽດ, ເຂົ້າຮ່ວມການເຄື່ອນໄຫວໃນສາກົນກອມມູນິດ, ພ້ອມນັ້ນກໍ່ຄົ້ນຄວ້າຊອກຮູ້ບົດຮຽນປະສົບການປະຕິວັດຂອງສະຫະພາບໂຊວຽດ ເພື່ອນຳພາການປະຕິວັດຫວຽດນາມ. ໃນໄລຍະນັ້ນ, ເພີ່ມໄດ້ສົ່ງຊາວໜຸ່ມປະຕິວັດຫວຽດນາມຢູ່ໃນປະເທດຫຼາຍຄົນ ໄປຮຽນຢູ່ສະຫະພາບໂຊວຽດ, ໃນນັ້ນ ຫຼາຍສະຫາຍຕໍ່ມາໄດ້ກາຍເປັນເລຂາທິການໃຫຍ່ຂອງພັກເຮົາເຊັ່ນ ສະຫາຍເຈິ່ນຝູ, ສະຫາຍເລຮົ່ງຟອງ, ສະຫານຮ່າຮູຍເຕິບ ແລະ ຜູ້ນຳປະຕິວັດອາວຸໂສອື່ນໆຫຼຼາຍຄົນ. ບັນດາຊາວພັກກອມມູນິດ, ຜູ້ຮັກຊາດຫວຽດນາມ ເຖິງວ່າຕ້ອງເຄື່ອນໄຫວໃນຄວາມປິດລັບທີ່ຫຍຸ້ງຍາກ ລຳບາກທີ່ສຸດ, ຊ້ຳພັດຕ້ອງເຄື່ອນໄຫວໃນຄຸກຄາຂອງຈັກກະພັດ ແລະ ໃນເວລາຖືກມັດໃສ່ເສົາປະຫານຊີວິດ ກໍ່ຍັງຄົງຈິດໜຶ່ງໃຈດຽວຫັນໜ້າໄປສູ່ປະເທດລັດເຊຍໂຊວຽດ, ຫັນສູ່ບ້ານເກີດເມືອງນອນຂອງ ເລນິນ ແລະການປະຕິວັດເດືອນຕຸລາ ດ້ວຍຄວາມເຊື່ອຖືອັນໜັກແໜ້ນ ແລະຄວາມຫວັງອັນແຮງກ້າ ຕໍ່ໄຊຊະນະສຸດທ້າຍຂອງພາລະກິດການປະຕິວັດທີ່ຕົນເຂົ້າຮ່ວມ.
ໄຊຊະນະອັນຍິ່ງໃຫຍ່ຂອງກອງທັບແລະປະຊາຊົນສະຫະພາບໂຊວຽດໃນສົງຄາມຕ້ານພວກຟາດຊິດ, ບັງຄັບໃຫ້ກອງທັບຂຸນເສິກຍີ່ປຸ່ນຕ້ອງຍອມຈຳນົນໂດຍບໍ່ມີເງື່ອນໄຂໃນເວລານັ້ນ ໄດ້ສ້າງເງື່ອນໄຂພາວະວິໄສທີ່ສະດວກດີໃຫ້ແກ່ການປະຕິວັດເດືອນສິງຫາປີ 1945 ຢູ່ປະເທດເຮົາໄດ້ຮັບຄວາມສຳເລັດ, ເປີດສັງກາດໃໝ່ອອກມາ - ສັງກາດແຫ່ງຄວາມເປັນເອກະລາດແຫ່ງຊາດ ແລະ ສັງຄົມນິຍົມຢູ່ຫວຽດນາມ. ພິເສດ, ໃນສະໄໝປະຊາຊົນເຮົາດຳເນີນການຕໍ່ສູ້ຕ້ານລ່າເມືອງຂຶ້ນຝຣັ່ງ ແລະຈັກກະພັດອາເມຣິກາຜູ້ຮຸກຮານ, ກໍ່ຄືໃນການກໍ່ສ້າງສັງຄົມນິຍົມ ຊຶ່ງໃນເບື້ອງຕົ້ນແມ່ນຢູ່ພາກເໜືອແລະຕໍ່ມາແມ່ນໃນທົ່ວປະເທດເມື່ອປະເທດຊາດໄດ້ເປັນເອກະພາບ, ສະຫະພາບໂຊວຽດໄດ້ໃຫ້ຄວາມສະໜັບສະໜູນຢ່າງແຂງແຮງທີ່ສຸດແກ່ປະຊາຊົນເຮົາ, ຊ່ວຍໃຫ້ປະຊາຊົນເຮົາຍາດເອົາໄຊຊະນະອັນສະຫງ່າລາສີ ໃນການຕໍ່ສູ້ກູ້ຊາດ ແລະ ໃນການຟື້ນຟູ, ກໍ່ສ້າງພັດທະນາເສດຖະກິດ - ສັງຄົມ. ໜຶ່ງໃນບັນດາການຊ່ວຍເຫຼືອຂອງສະຫະພາບໂຊວຽດ ທີ່ມີຄວາມໝາຍສຳຄັນທີ່ສຸດຄື ໄດ້ໃຫ້ການສຶກສາອົບຮົມ ຝຶກຝັນຫຼໍ່ຫຼອມ ແກ່ພະນັກງານ ນັກຮົບ ແລະ ຜູ້ອອກແຮງງານຫວຽດນາມຫຼາຍໝື່ນຄົນ ກ່ຽວກັບທຸກຂົງເຂດການເມືອງ, ເສດຖະກິດ, ວິທະຍາສາດ-ເຕັກໂນໂລຊີ, ວັດທະນາທຳ, ການທູດ, ການທະຫານ, ຄວາມສະຫງົບ...; ນັ້ນແມ່ນຍັງບໍ່ທັນເວົ້າເຖິງຜູ້ຊ່ຽວຊານສະຫະພາບໂຊວຽດຫຼາຍພັນຄົນ ທີ່ໄດ້ມາຫວຽດນາມ ຮ່ວມທຸກຮ່ວມສຸກ ຊ່ວຍເຫຼືອປະຊາຊົນເຮົາຢ່າງສຸດອົກສຸດໃຈ ເພື່ອປົກປັກຮັກສາແລະສ້າງສາປະເທດຊາດ.
ເປັນອັນຈະແຈ້ງວ່າ, ຍ້ອນມີແນວທາງປະຕິວັດທີ່ຖືກຕ້ອງຂອງພັກເຮົາ, ພາຍໃຕ້ແສງສະຫວ່າງຂອງລັດທິ ມາກ-ເລນິນ, ດ້ວຍມານະຈິດອີງໃສ່ຕົນເອງສ້າງຕົນໃຫ້ເຂັ້ມແຂງຂອງຊາດຫວຽດນາມ ສົມທົບກັບການຊ່ວຍເຫຼືອຢ່າງສຸດອົກສຸດໃຈຂອງສະຫະພາບໂຊວຽດ, ຈີນ, ບັນດາປະເທດສັງຄົມນິຍົມອ້າຍນ້ອງ ແລະ ເພື່ອນມິດສາກົນ, ການປະຕິວັດຫວຽດນາມຈຶ່ງໄດ້ຮັບຜົນສຳເລັດທີ່ໃຫຍ່ຫຼວງຄືມື້ນີ້. ຖືກຕ້ອງຕາມຄຳເວົ້າຂອງປະທານ ໂຮ່ຈີມິນ: "ກິນນ້ຳຮູ້ຄຸນບໍ່". ຫວນຄືນວັນເວລາແຫ່ງຄວາມທຸກຍາກລຳບາກພາຍໃຕ້ການກົດຂີ່ຂູດຮີດຂອງພວກລ່າເມືອງຂຶ້ນ, ຫວນຄືນແຕ່ລະບາດກ້າວບົນເສັ້ນທາງຕໍ່ສູ້ປະຕິວັດທີ່ເຕັມໄປດ້ວຍຄວາມລຳບາກ ເສຍສະຫຼະ ແຕ່ກໍ່ເຕັມໄປດ້ວຍໄຊຊະນະທີ່ສະຫງ່າງານນັ້ນ ຊົນຊັ້ນກຳມະກອນແລະປະຊາຊົນຫວຽດນາມຍິ່ງຮູ້ສຶກຢ່າງເລິກເຊິ່ງ ກ່ຽວກັບຄຸນງາມຄວາມດີອັນໃຫຍ່ຫຼວງຂອງ ເລນິນ ແລະ ການປະຕິວັດເດືອນຕຸລາ"[5]. ເນື່ອງໃນໂອກາດນີ້, ອີກເທື່ອໜຶ່ງພວກເຮົາສະແດງຄວາມຮູ້ບຸນຄຸນຢ່າງເລິກເຊິ່ງຕໍ່ປະຊາຊົນບັນດາເຜົ່າໃນສະຫະພາບໂຊວຽດ ກ່ຽວກັບຄວາມສາມັກຄີສາກົນທີ່ສູງສົ່ງ, ການສະໜັບສະໜູນແລະຊ່ວຍເຫຼືອອັນໃຫຍ່ຫຼວງແລະປະເສີດທີ່ສຸດທີ່ມີຕໍ່ປະຊາຊົນເຮົາ!
ຮຽນບັນດາສະຫາຍແລະເພື່ອນທັງຫຼາຍ,
ຍິ່ງຈົດຈຳບຸນຄູນຢ່າງເລິກເຊິ່ງ, ຕິດພັນສະໜິດແໜ້ນກັບຜົນກະທົບຂອງການປະຕິວັດເດືອນຕຸລາ, ກັບການປະກອບສ່ວນທີ່ລ້ຳຄ່າ ຂອງປະຊາຊົນສະຫະພາບໂຊວຽດທີ່ມີຕໍ່ມະນຸດຊາດ ແລະສາຍພົວພັນສະໜິດສະໜົມຫວຽດນາມ - ສະຫະພາບໂຊວຽດ ຫຼາຍທໍ່ໃດ, ພັກ ລັດ ແລະ ປະຊາຊົນຫວຽດນາມພວກເຮົາກໍ່ຍິ່ງຮູ່ສຶກເຈັບປວດຫຼາຍທໍ່ນັ້ນ ຕໍ່ເຫດການໂສກເສົ້າທີ່ເກີດຂຶ້ນຢູ່ສະຫະພາບໂຊວຽດໃນຕົ້ນຊຸມປີທີ 90 ຂອງສະຕະວັດກ່ອນ. ທຸກຄົນຄົງຮູ້ແລ້ວ ການປະຕິວັດເປັນພາລະກິດທີ່ຫຍຸ້ງຍາກ ສັບສົນ, ມັນບໍ່ແມ່ນເສັ້ນທາງທີ່ຮາບພຽງ ຮຽບງ່າຍ, ບາງເທື່ອຕ້ອງຜ່ານຫຼາຍໄລຍະທີ່ຕ່າງກັນ, ຄົດລ້ຽວ ລະອິດລະອ້ຽວ, ບາງເທື່ອອາດຈະຖືກປະລາໄຊ ຕ້ອງຖອຍຫຼັງຊົ່ວຄາວ, ແຕ່ພວກເຮົາກໍ່ຖືກຕົກຊະເງີ້, ສົນລະວົນໃຈຕໍ່ໜ້າເຫດການດັ່ງກ່າວ. ດ້ວຍຈິດໃຈປະຕິວັດທີ່ຜ່ອງໃສ ແລະ ລັກສະນະວິທະຍາສາດທີ່ເຂັ້ມງວດ, ດ້ານໜຶ່ງ, ພວກເຮົາຕັ້ງໝັ້ນຕີລາຄາຢ່າງພາວະວິໄສ ກ່ຽວກັບຄວາມໝາຍທີ່ບໍ່ປ່ຽນແປງຂອງການປະຕິວັດເດືອນຕຸລາ ກໍ່ຄືບັນດາຜົນສຳເລັດແລະການປະກອບສ່ວນອັນໃຫຍ່ຫຼວງ ຂອງສະຫະພາບໂຊວຽດກ່ອນໜ້ານີ້; ດ້ານອື່ນ, ພວກເຮົາກໍ່ຕ້ອງສ່ອງໃສທຸ່ນທ່ຽງ ພິຈາລະນາຮັບຮູ້ບັນດາສາເຫດອັດຕະວິໄສແລະພາວະວິໄສ ທີ່ພາໄປເຖິງເຫດການທີ່ໂສກເສົ້ານັ້ນ; ແລະສິ່ງທີ່ສຳຄັນກວ່ານັ້ນແມ່ນ ຕ້ອງຖອດຖອນບົດຮຽນອັນເລິກເຊິ່ງ ເພື່ອສືບຕໍ່ຢຶດໝັ້ນແລະເດັດດ່ຽວປະຕິບັດຕາມເປົ້າໝາຍ, ອຸດົມການກໍ່ສ້າງສັງຄົມນິຍົມ ຢູ່ປະເທດເຮົາ, ຫຼີກລ່ຽງຄວາມຜິດພາດທີ່ໄດ້ເຮັດໃຫ້ສະຫະພາບໂຊວຽດພັງທະລາຍ. ແຕ່ປີ 1991, ພັກເຮົາໄດ້ຮັບຮູ້ວ່າ, ເຫດການປະຫວັດສາດນີ້ມີສາເຫດທີ່ເລິກເຊິ່ງ ນັ້ນຄື ໃນຂະບວນວິວັດການກໍ່ສ້າງສັງຄົມນິຍົມຢູ່ສະຫະພາບໂຊວຽດ, ຄຽງຂ້າງບັນດາຜົນສຳເລັດທີ່ມີຄວາມໝາຍປະຫວັດສາດແລະສາກົນ, ກໍ່ມີຂໍ້ຂາດຕົກບົກພ່ອງແລະຄວາມຜິດພາດ ແຕ່ໄດ້ຮັບການຄົ້ນເຜີຍແລະແກ້ໄຂຢ່າງຊັກຊ້າ, ໂດຍສະເພາະແມ່ນບັນດາຂໍ້ຂັດແຍ່ງທີ່ເກີດຂຶ້ນໃນຂະບວນວິວັດແຫ່ງການກໍ່ສ້າງສັງຄົມໃໝ່ ພ້ອມກັບການຫ່າງເຫີນຈາກມູນຫຼັກພື້ນຖານຂອງລັດທິມາກ-ເລນິນ ຂອງບັນດາຜູ້ນຳສູງສຸດຂອງພັກໃນເວລານັ້ນ. ພິເສດ, ມີສອງສາເຫດພື້ນຖານແລະໂດຍກົງທີ່ກ່ຽວພັນແໜ້ນແຟ້ນນຳກັນ: ທີ່ໜຶ່ງ, ຄວາມຜິດພາດທີ່ຮ້າຍແຮງກ່ຽວກັບແນວທາງການເມືອງ, ກ່ຽວກັບວຽກງານກໍ່ສ້າງພັກ, ວຽກງານແນວຄິດ ແລະ ວຽກງານຈັດຕັ້ງ, ພະນັກງານ ໃນຂະບວນວິວັດການດັດແປງໃໝ່ (ແປແຣສະໂຕຣຍກາ); ແລະທີສອງ, ບັນດາອິດທິກຳລັງສັດຕູ ປະຕິການໄດ້ປະຕິບັດຍຸດທະສາດ “ຫັນປ່ຽນໂດຍສັນຕິ”, ໃຊ້ທຸກວິທີການກະທົບ ເຮັດໃຫ້ການປະຕິຮູບ ດັດແປງໃໝ່ຢູ່ສະຫະພາບໂຊວຽດຜີກອອກຈາກທິດໝາຍ, ສວຍໃຊ້ຄວາມຜິດພາດຢູ່ພາຍໃນເພື່ອປະຕິບັດເປົ້າໝາຍລົບລ້າງລະບອບສັງຄົມນິຍົມ.
ໂດຍຖອດຖອນບົດຮຽນແຫ່ງຄວາມສຳເລັດ ແລະ ເຫັນແຈ້ງຂໍ້ຂາດຕົດບົກພ່ອງ, ຄວາມຜິດພາດໃນການກໍ່ສ້າງສັງຄົມນິຍົມຢູ່ສະຫະພາບໂຊວຽດ, ພັກເຮົາໄດ້ວາງແນວທາງປ່ຽນແປງໃໝ່ທີ່ຖືກຕ້ອງ, ປະດິດສ້າງ ແລະ ພວມຕັ້ງໝັ້ນ ພະຍາຍາມດຳເນີນເປັນແຕ່ລະກ້າວ ການປ່ຽນແປງໃໝ່ຮອບດ້ານຢູ່ປະເທດເຮົາ ຢ່າງໜັກແໜ້ນ.
ຮຽນບັນດາສະຫາຍແລະເພື່ອນທັງຫຼາຍ,
ໂຄງການການເມືອງຂອງພັກເຮົາ ກ່ຽວກັບການກໍ່ສ້າງປະເທດຊາດໃນສະໄໝຂ້າມຜ່ານຂຶ້ນສູ່ສັງຄົມນິຍົມ (ສະບັບປັບປຸງ ເພີ່ມເຕີມປີ 2011) ໄດ້ກຳນົດຢ່າງຈະແຈ້ງ: ຂຶ້ນສູ່ສັງຄົມນິຍົມແມ່ນຄວາມປາຖະໜາຂອງປະຊາຊົນເຮົາ, ແມ່ນການເລືອກທີ່ຖືກຕ້ອງຂອງພັກກອມມູນິດຫວຽດນາມ ແລະ ປະທານໂຮ່ຈີມິນ, ສອດຄ່ອງກັບທ່າອຽງແຫ່ງການພັດທະນາຂອງປະຫວັດສາດ. ກຳແໜ້ນຄັນທຸງເອກະລາດແຫ່ງຊາດ ແລະ ສັງຄົມນິຍົມ - ຄັນທຸງອັນສະຫງ່າລາສີທີ່ປະທານໂຮ່ຈີມິນໄດ້ມອບໃຫ້ແກ່ຄົນຮຸ່ນປະຈຸບັນ ແລະ ຄົນຮຸ່ນອະນາຄົດ. ເອກະລາດແຫ່ງຊາດແມ່ນເງື່ອນໄຂຕັດສິນເບື້ອງຕົ້ນ ເພື່ອປະຕິບັດລັດທິສັງຄົມນິຍົມ ແລະ ສັງຄົມນິຍົມແມ່ນພື້ນຖານທີ່ໝັ້ນຄົງສຳລັບຄວາມເປັນເອກະລາດແຫ່ງຊາດ. ການນຳພາທີ່ຖືກຕ້ອງຂອງພັກແມ່ນປັດໃຈສຳຄັນອັນດັບໜຶ່ງທີ່ຕັດສິນທຸກໆໄຊຊະນະຂອງການປະຕິວັດຫວຽດນາມ. ພັກຕ້ອງກຳແໜ້ນ, ໝູນໃຊ້ລັດທິ ມາກ-ເລນິນ ແລະແນວຄິດໂຮ່ຈີມິນຢ່າງປະດິດສ້າງ, ປະກອບສ່ວນພັດທະນາ ລັດທິ ມາກ-ເລນິນ ແລະແນວຄິດໂຮ່ຈີມິນ, ເພີ່ມພູນສະຕິປັນຍາຂອງພັກຢ່າງບໍ່ຢຸດຢັ້ງ, ຍົກສູງຫຼັກໝັ້ນການເມືອງ ຄຸນສົມບັດສິນທຳ ແລະ ຄວາມສາມາດຈັດຕັ້ງ ເພື່ອມີຄວາມສາມາດຢ່າງພຽງພໍໃນການແກ້ໄຂບັນດາບັນຫາທີ່ພຶດຕິກຳປະຕິວັດວາງອອກມາ. ທຸກໆແນວທາງ ແຜນນະໂຍບາຍຂອງພັກ ຕ້ອງເລີ່ມຈາກຄວາມເປັນຈິງ, ເຄົາລົບກົດເກນພາວະວິໄສ. ຕ້ອງປ້ອງກັນແລະຕ້ານບັນດາໄພອັນຕະລາຍໃຫຍ່ຄື: ຄວາມຜິດພາດທາງດ້ານແນວທາງການເມືອງ, ພະຍາດອາດຍາສິດ ແລະ ຄວາມເສື່ອມໂຊມ ປ່ຽນທາດຂອງພະນັກງານ ສະມາຊິກພັກ. ການເຄື່ອນໄຫວທັງໝົດຂອງພັກຕ້ອງເລີ່ມຈາກຜົນປະໂຫຍດ ແລະ ຄວາມປາຖະໜາອັນຊອບທຳຂອງປະຊາຊົນ. ກຳລັງແຮງຂອງພັກແມ່ນຢູ່ທີ່ການຕິດພັນສະໜິດແໜ້ນກັບປະຊາຊົນ. ພະຍາດອາດຍາສິດ ການສໍ້ລາດບັງຫຼວງ ການຫ່າງເຫີນປະຊາຊົນ ຈະພາໄປເຖິງຄວາມເສຍຫາຍທີ່ບໍ່ສາມາດຄິດໄລ່ໄດ້ສຳລັບໂຊກຊະຕາຂອງປະເທດຊາດ, ຂອງລະບອບສັງຄົມນິຍົມ ແລະຂອງພັກ.
ການປ່ຽນແປງໃໝ່ໃນ 30 ກວ່າປີຂອງປະເທດເຮົາໄດ້ຮັບຜົນສຳເລັດອັນໃຫຍ່ຫຼວງ ມີຄວາມໝາຍປະຫວັດສາດ. ນັ້ນແມ່ນຄວາມສຳເລັດຂອງຂະບວນວິວັດການປ່ຽນແປງໃໝ່ທີ່ມີຫຼັກການ ຂະຫຍັນຂັນເຄື່ອນ ບົນພື້ນຖານຢຶດໝັ້ນ ແລະ ໝູນໃຊ້ລັດທິ ມາກ-ເລນິນ ແລະແນວຄິດໂຮ່ຈີມິນ ຢ່າງປະດິດສ້າງ; ພ້ອມກັນນັ້ນ, ມັນກໍ່ເປັນພື້ນຖານເພື່ອໃຫ້ຊາວຫວຽດນາມແຕ່ລະຄົນຮັບຮູ້ຢ່າງເລິກເຊິ່ງກວ່າອີກ ກ່ຽວກັບຄວາມສຳຄັນປະຫວັດສາດ, ຄວາມໝາຍແລະຄຸນຄ່າຕົວຈິງຂອງການປະຕິວັດເດືອນຕຸລາລັດເຊຍທີ່ຍິ່ງໃຫຍ່ ສຳລັບການປະຕິວັດຫວຽດນາມໂດຍສະເພາະ ແລະທົ່ວໂລກເວົ້າລວມ. ຜົນສຳເລັດທີ່ພວກເຮົາຍາດມາໄດ້ນັ້ນ ໄດ້ສະແດງໃຫ້ເຫັນເຖິງພະລັງຊີວິດຂອງລັດທິສັງຄົມນິຍົມຢູ່ຫວຽດນາມ. ການປ່ຽນແປງໃໝ່ປະເທດຊາດຢ່າງຮອບດ້ານໃນຕໍ່ໜ້າຍັງມີຄວາມຫຍຸ້ງຍາກ ສິ່ງທ້າທາຍຫຼາຍ, ແຕ່ດ້ວຍອຸດົມຄະຕິທີ່ສູງສົ່ງ ແລະ ບັນດາບົດຮຽນພຶດຕິກຳອັນເລິກເຊິ່ງຂອງການປະຕິວັດເດືອນຕຸລາລັດເຊຍ ທີ່ສືບຕໍ່ສ່ອງແສງສະຫວ່າງ, ປະຊາຊົນເຮົາພາຍໃຕ້ການນຳພາຂອງພັກ, ຈະສືບຕໍ່ສາມັກຄີເປັນນ້ຳໜຶ່ງໃຈດຽວ, ພະຍາຍາມສູ້ຊົນເພື່ອພັດທະນາປະເທດແລະປົກປັກຮັກສາປະເທດຊາດ, ກໍ່ສ້າງສັງຄົມນິຍົມຢ່າງສຳເລັດຜົນ ເພື່ອເປົ້າໝາຍປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸຕິທຳ ສີວິໄລ.
ຕາມອຸດົມຄະຕິຂອງການປະຕິວັດເດືອນຕຸລາລັດເຊຍ, ດ້ວຍບັນດາບົດຮຽນລາຄາແພງ ຈາກຄວາມສຳເລັດແລະຈາກທັງຄວາມປະລາໄຊ ຂອງລັດທິສັງຄົມນິຍົມຕົວຈິງໃນເກືອບສະຕະວັດທີ່ຜ່ານມາ, ພວກເຮົາຄວນຕ້ອງສືບຕໍ່ສະຫຼຸບສັງລວມພຶດຕິກຳ, ຄົ້ນຄວ້າທິດສະດິ, ແນໃສ່ທຳຄວາມກະຈ່າງແຈ້ງກ່ຽວກັບບັນດາກົດເກນ, ມູນຫຼັກການພັດທະນາທີ່ສອດຄ່ອງກັບພຶດຕິກຳຂອງຫວຽດນາມ. ສຸມໃສ່ຊາບຊຶມຢ່າງເລິກເຊິ່ງ ບັນດາທັດສະນະ ແນວທາງພື້ນຖານທີ່ລະບຸໄວ້ໃນໂຄງການການເມືອງຂອງພັກ ແລະ ຜັນຂະຫຍາຍປະຕິບັດຢ່າງສຳເລັດຜົນ ບັນດາໜ້າທີ່ຈຸດໜັກໃຈກາງທີ່ບັນດາກອງປະຊຸມໃຫຍ່ຂອງພັກ, ພິເສດແມ່ນກອງປະຊຸມໃຫຍ່ຄັ້ງທີ XII ທີ່ຜ່ານມາມໍ່ນີ້ ໄດ້ວາງອອກມາ, ນັ້ນຄື:
- ເພີ່ມທະວີການກໍ່ສ້າງພັກໃຫ້ສະອາດປອດໃສ ໝັ້ນຄົງເຂັ້ມແຂງ, ຍົກສູງຄວາມສາມາດນຳພາແລະກຳລັງແຮງສູ້ຮົບຂອງພັກ; ກີດກັ້ນ, ຍູ້ຖອຍຄວາມເສື່ອມໂຊມທາງດ້ານແນວຄິດການເມືອງ ຄຸນສົມບັດສິນທຳ ແບບແຜນດຳລົງຊີວິດ, ປະກົດການ “ຫັນປ່ຽນຕົນເອງ”, “ປ່ຽນແປງຕົນເອງ” ຢູ່ພາຍໃນ. ສຸມໃສ່ກໍ່ສ້າງຖັນແຖວພະນັກງານ, ເປັນຕົ້ນແມ່ນພະນັກງານຂັ້ນຍຸດທະສາດ ໃຫ້ມີຄວາມສາມາດ ມີຄຸນສົມບັດຄົບຖ້ວນ, ໄດ້ຮັບຄວາມເຊື່ອຖື ແລະເໝາະສົມກັບໜ້າທີ່. ປ່ຽນແປງໃໝ່ກົງຈັກຂອງລະບົບການເມືອງທົງໝົດໃຫ້ກະທັດລັດ, ເຄື່ອນໄຫວຢ່າງມີຄວາມສັກສິດ ມີປະສິດທິຜົນ; ຍູ້ແຮງການຕໍ່ສູ້ປ້ອງກັນແລະຕ້ານພະຍາດອາດຍາສິດ, ການສໍ້ລາດບັງຫຼວງ, ຄວາມຟຸມເຟືອຍ.
- ສຸມໃສ່ປະຕິບັດບັນດາວິທີແກ້ໄຂ ເພື່ອຍົກສູງຄຸນນະພາບຂອງການເຕີບໂຕ, ສະມັດຕະພາບຂອງງານ ແລະ ກຳລັງແຮງແຂ່ງຂັນຂອງພື້ນຖານເສດຖະກິດ. ສືບຕໍ່ປະຕິບັດຢ່າງມີປະສິດທິພາບ 3 ການບຸກທະລຸຍຸດທະສາດ (ບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ; ປ່ຽນແປງໃໝ່ການສຶກສາແລະຝຶກອົບຮົມ ຢ່າງພື້ນຖານແລະຮອບດ້ານ, ພັດທະນາຊັບພະຍາກອນມະນຸດ, ເປັນຕົ້ນແມ່ນແຫຼ່ງບຸກຄະລາກອນຄຸນນະພາບສູງ; ກໍ່ສ້າງໂຄງສ້າງພື້ນຖານທີ່ຄົບຊຸດ), ຈັດວາງຄືນໃໝ່ໂຄງປະກອບເສດຖະກິດໂດຍລວມແລະຄົບຊຸດ ຕິດກັບການປ່ຽນແປງໃໝ່ຕົວແບບເຕີບໂຕເສດຖະກິດ; ຍູ້ແຮງການຫັນປະເທດເປັນອຸດສາຫະກຳ ທັນສະໄໝ, ເອົາໃຈໃສ່ເປັນສຳຄັນເຖິງການຫັນກະສິກຳ ຊົນນະບົດເປັນອຸດສາຫະກຳ ທັນສະໄໝ ຕິດກັບການກໍ່ສ້າງຊົນນະບົດໃໝ່.
- ຕັ້ງໝັ້ນ, ເດັດດ່ຽວຕໍ່ສູ້ປົກປັກຮັກສາ ເອກະລາດ ອະທິປະໄຕ ເອກະພາບ ແລະ ຜືນແຜ່ນດິນອັນຄົບຖ້ວນຂອງປະເທດຊາດ ຢ່າງໝັ້ນຄົງ; ຜາບແພ້ທຸກກົນອຸບາຍ “ຜັນປ່ຽນໂດຍສັນຕິ”, ມ້າງເພທຳລາຍ ໂຄ່ນລົ້ມ ຂອງບັນດາອິດທິກຳລັງສັດຕູ ປະຕິການ; ຮັກສາສະພາບແວດລ້ອມສັນຕິພາບ ສະຖຽນລະພາບໄວ້ຢ່າງໝັ້ນຄົງ, ຮັກສາລະບຽບຄວາມສະຫງົບ ຄວາມປອດໄພທາງສັງຄົມ ເພື່ອພັດທະນາປະເທດ. ເປີດກວ້າງແລະພັດທະນາຕາມລວງເລິກ ບັນດາການພົວພັນຕ່າງປະເທດ; ກຽມຄວາມພ້ອມເປັນເພື່ອນມິດ ເປັນຄູ່ຮ່ວມທີ່ໄວ້ວາງໃຈໄດ້ ແລະ ເປັນສະມາຊິກທີ່ມີຄວາມຮັບຜິດຊອບໃນປະຊາຄົມໂລກ; ສວຍໃຊ້ໂອກາດ, ຜ່ານຜ່າສິ່ງທ້າທາຍ, ປະຕິບັດການເຊື່ອມໂຍງສາກົນຢ່າງມີປະສິດທິຜົນໃນເງື່ອນໄຂໃໝ່, ສືບຕໍ່ຍົກສູງບົດບາດຖານະແລະກຽດສັກສີຂອງຫວຽດນາມໃນເວທີໂລກ.
- ດຶງດູດ, ເສີມຂະຫຍາຍຢ່າງແຂງແຮງ ທຸກແຫຼ່ງພະລັງແລະກຳລັງແຮງປະດິດສ້າງຂອງປະຊາຊົນ. ເອົາໃຈໃສ່ຍົກສູງຊີວິດການເປັນຢູ່ດ້ານວັດຖຸແລະຈິດໃຈຂອງປະຊາຊົນ, ແກ້ໄຂບັນດາບັນຫາສຳຄັນຮີບດ່ວນໃຫ້ໄດ້ເປັນຢ່າງດີ; ເພີ່ມທະວີການບໍລິຫານການພັດທະນາສັງຄົມ, ຮັບປະກັນສະວັດດີການ ຄວາມປອດໄພສັງຄົມ, ຍົກສູງສະວັດດີການສັງຄົມ ແລະ ຫຼຸດຜ່ອນຄວາມທຸກຍາກແບບຍືນຍົງ. ເສີມຂະຫຍາຍສິດເປັນເຈົ້າຂອງປະຊາຊົນ, ເສີມຂະຫຍາຍກຳລັງແຮງແຫ່ງມະຫາສາມັກຄີປວງຊົນທັງຊາດ.
- ເສີມຂະຫຍາຍປັດໃຈມະນຸດໃນທຸກຂົງເຂດຂອງຊີວິດສັງຄົມ; ສຸມໃສ່ກໍ່ສ້າງຄົນໃໝ່ທາງດ້ານຄຸນສົມບັດສິນທຳ, ແບບແຜນດຳລົງຊີວິດ, ສະຕິປັນຍາແລະຄວາມສາມາດເຮັດວຽກ; ກໍ່ສ້າງສະພາບແວດລ້ອມວັດທະນະທຳທີ່ສົດໃສ.
ສະເຫຼີມສະຫຼອງການປະຕິວັດເດືອນຕຸລາລັດເຊຍຄົບຮອບ 100 ປີ, ຍິ່ງກວ່າເວລາໃດໝົດ, ພວກເຮົາຍິ່ງຕ້ອງຮັບຮູ້ຢ່າງຈະແຈ້ງກວ່າອີກ ກ່ຽວກັບຄຸນຄ່າ ແລະ ການປະກອບສ່ວນອັນໃຫຍ່ຫຼວງ ທີ່ການປະຕິວັດນີ້ໄດ້ນຳມາໃຫ້ມະນຸດຊາດ, ຍິ່ງຮັບຮູ້ຢ່າງເລິກເຊິ່ງກວ່າອີກ ກ່ຽວກັບບັນດາບົດຮຽນເລືອດ ຈາກການພັງທະລາຍຂອງລັດທິສັງຄົມນິຍົມຕົວຈິງແບບໂຊວຽດ ແລະ ຍິ່ງຢຶດໝັ້ນເສັ້ນທາງປ່ຽນແປງໃໝ່ ເພື່ອເອກະລາດແຫ່ງຊາດຕິດກັບສັງຄົມນິຍົມ ທີ່ພັກ ລຸງໂຮ່ ແລະປະຊາຊົນເຮົາໄດ້ເລືອກເອົາ. ພຶດຕິກຳແລະບັນດາຜົນສຳເລັດຂອງການປະຕິວັດຫວຽດນາມ ແມ່ນຄວາມເປັນຈິງທີ່ມີຊີວິດຊີວາ ປະກອບສ່ວນປັດປະຕິເສດບັນດາທ້ອຍທຳນອງຂອງອິດທິກຳລັງສັດຕູ ທີ່ເສກສັນປັ້ນແຕ່ງປະຕິເສດຄຸນຄ່າຂອງການປະຕິວັດເດືອນຕຸລາ, ປະຕິເສດລັດທິມາກ-ເລນິນ ແລະ ເສັ້ນທາງກ້າວຂຶ້ນສູ່ສັງຄົມນິຍົມຢູ່ປະເທດເຮົາ.
ຮຽນບັນດາທ່ານຜູ້ແທນແລະແຂກທີ່ມີກຽດ,
ຮຽນບັນດາສະຫາຍແລະເພື່ອນທັງຫຼາຍ,
ພວກເຮົາຈັດຕັ້ງການສະເຫຼີມສະຫຼອງການປະຕິວັດເດືອນຕຸລາລັດເຊຍຄົບຮອບ 100 ປີ ໃນສະພາບການທີ່ປະເທດເຮົາກຳລັງຜັນຂະຫຍາຍຢ່າງຟົດຟື້ນ ການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ ແລະ ບັນດາມະຕິ, ບົດສະຫຼຸບຂອງຄະນະບໍລິຫານງານສູນກາງພັກ. ລະບົບການເມືອງທັງໝົດກຳລັງລົງມືເຮັດ, ກຳລັງເຄື່ອນໄຫວໄປໃນທາງບວກ: ພັກປະກາດໃຊ້ແລະຊີ້ນຳນຳພາການປະຕິບັດມະຕິທີ່ສຳຄັນຫຼາຍສະບັບຢ່າງມີປະສິດທິຜົນ; ລັດຖະບານພວມດຳເນີນປະຕິບັດບັນດາມະຕິ ແຜນນະໂຍບາຍຂອງພັກຢ່າງຂຸ້ນຂ້ຽວ; ສະພາແຫ່ງຊາດພວມມີການປ່ຽນແປງໃໝ່ຢ່າງແຂງແຮງ, ໄດ້ຮັບການຊົມເຊີຍຈາກຜູ້ມີສິດເລືອກຕັ້ງ ແລະປະຊາຊົນ. ນະໂຍບາຍແລະການປະຕິບັດຫຼາຍຢ່າງທີ່ຜ່ານມາມໍ່ນີ້ຂອງພວກເຮົາ ໄດ້ຮັບຄວາມເຫັນດີເຫັນພ້ອມ ສະໜັບສະໜູນຈາກພະນັກງານ ສະມາຊິກພັກແລະປະຊາຊົນຈຳນວນຫຼວງຫຼາຍ ແລະມີຄວາມຕ້ອງການ ຄວາມຫວັງທີ່ຈະເຮັດດີກວ່າອີກ. ດ້ວຍຈິດໃຈການປະຕິວັດເດືອນຕຸລາລັດເຊຍ, ຈິດໃຈການປະຕິວັດເດືອນສິງຫານ ແລະ ເຈດຈຳນົງຫວຽດນາມ, ດ້ວຍຄວາມຕັດສິນໃຈໃໝ່ ບັນຍາກາດໃໝ່ ພະລັງຊີວິດໃໝ່, ດ້ວຍສັດທາອັນແຮງກ້າໃນກຳລັງແຮງ ເຈດຈຳນົງຂອງທົ່ວພັກ ທົ່ວທັງຊາດ, ຄວາມເຊື່ອໝັ້ນໃນອະນາຄົດທີ່ສົດໃສ, ພວກເຮົາໝັ້ນໃຈວ່າ ແນ່ນອນພວກເຮົາຈະປະຕິບັດແນວທາງປ່ຽນແປງໃໝ່ຢ່າງສຳເລັດມີໄຊ ເພື່ອປະເທດຫວຽດນາມທີ່ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະຕ ຍຸຕິທຳ ສີວິໄລ, ກ້າວຂຶ້ນສູ່ສັງຄົມນິຍົມຢ່າງໜັກແໜ້ນ.
ແນວຄິດທີ່ຍິ່ງໃຫຍ່ຂອງການປະຕິວັດເດືອນຕຸລາລັດເຊຍ ກ່ຽວກັບການປົດປ່ອຍຊາດ, ປົດປ່ອຍສັງຄົມ ແລະ ປົດປ່ອຍມະນຸດ ສ່ອງແສງສົດໃສຕະຫຼອດການ!
ລັດທິ ມາກ-ເລນິນ, ແນວຄິດໂຮ່ຈີມິນ ຢູ່ຕະຫຼອດໄປ!
ພັກກອມມູນິດຫວຽດນາມທີ່ສະຫງ່າງາມ ໝັ້ນຍືນ!
ປະເທດສາທາລະນະລັດ ສັງຄົມນິຍົມ ຫວຽດນາມທີ່ສະຫງ່າລາສີ ໝັ້ນຍືນ!
ປະທານໂຮ່ຈີມິນທີ່ຍິ່ງໃຫຍ່ ມີຊີວິຢູ່ຕະຫຼອດໄປໃນພາລະກິດຂອງພວກເຮົາ!
ຂໍຂອບໃຈ”./.
ໂດຍ ຫງວຽນຝູຈ້ອງ
ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ
-------------------
(1),(2) ເບິ່ງ: ວ.ອີ.ເລນິນ: ນິພົນຄົບຊຸດ, ສພຈ. ການເມືອງແຫ່ງຊາດ, ຮ່າໂນ້ຍ, 2006, ເຫຼັ້ມ 44, ໜ້າ 184, 185.
(3) ໂຮ່ຈີມິນ: ນິພົນຄົບຊຸດ, ສພຈ. ການເມືອງແຫ່ງຊາດ, ຮ່າໂນ້ຍ, 2011, ເຫຼັ້ມ 15, ໜ້າ 387.
(4) ໂຮ່ຈີມິນ: ນິພົນຄົບຊຸດ, ສພຈ. ການເມືອງແຫ່ງຊາດ, ຮ່າໂນ້ຍ, 2011, ເຫຼັ້ມ 12, ໜ້າ 562.
(5) ໂຮ່ຈີມິນ: ນິພົນຄົບຊຸດ, ສພຈ. ການເມືອງແຫ່ງຊາດ, ຮ່າໂນ້ຍ, 2011, ເຫຼັ້ມ 15, ໜ້າ 392-393.